উলফা প্রধান অরবিন্দ রাজখোয়াকে ভারত-বাংলাদেশ সীমান্ত থেকে গ্রেফতার করেছে বলে দাবি বিএসএফের। কিন্তু ইনডিয়ার সংবাদমাধ্যমের খবর হল, তাকে গ্রেফতার করেছে বাংলাদেশের আইন-শৃঙ্খলা বাহিনী। গত পাঁচ মে গৌহাটির  আদালতে রাজখোয়াকে হাজির করার সময় সাংবাদিকদের তিনি এমন ইঙ্গিত দিয়েছেন যে, তাকে বাংলাদেশ থেকে গ্রেফতার করা হয়েছে। ওই সময় রাজখোয়া বলেছেন, বাংলাদেশ উলফার সাথে বিশ্বাসঘাতকের মত আচরণ করেছে। কোনো দেশ তার শত্রুর সাথেও এমন আচরণ করতে পারে না। বাংলাদেশ সরকার রাজখোয়াকে গ্রেফতার করে ইনডিয়ার হাতে তুলে দেয়ার পর উত্তর-পূর্বাঞ্চলের অন্যান্য স্বাধীনতাকামী সংগঠনগুলো দুঃখ প্রকাশ করেছে। তারা বলছে, বাংলাদেশ সরকার তাদের স্বাধীনতাকামী নেতাকে গ্রেফতার করে ইনডিয়ান ইউনিয়নের হাতে তুলে দিয়েছে। অথচ ১৯৭১ সালের বাংলাদেশের স্বাধীনতা যুদ্ধে এ তিনটি রাজ্যের জনগণের অবদান খাটো করে দেখার সুযোগ নাই। অসম, মেঘালয় ও ত্রিপুরার মানুষ আশ্রয় দিয়েছিল বাংলাদেশের হাজার হাজার মুক্তিযোদ্ধাকে। শত শত বাংলাদেশী অভিবাসীকে জীবিকা নির্বাহের জন্য জায়গা দিয়েছে তারা। তারপরও এ তিন রাজ্যের মুক্তিসংগ্রামে বাংলাদেশ সরকার ন্যূনতম অনুগ্রহ না দেখিয়ে যে আচরণ করেছে তাকে বিশ্বাসঘাতকতা ছাড়া আর কিছু বলা যায় না।